b'\n_START_ARTICLE_\nOlje mladosti\n_START_SECTION_\nPravljica\n_START_PARAGRAPH_\nNeko\xc4\x8d je \xc5\xbeivel bogatin, ki je imel tri sinove. No, pa leta so minevala in bogatin se je tako postala, da je \xc5\xbee pri\xc4\x8dakoval smrt. Ker bi pa \xc5\xa1e vendar rad \xc5\xbeivel, je nekega dne poklical svoje sinove in jim rekel:_NEWLINE__NEWLINE_\xc2\xbbV svojih mladih letih se sli\xc5\xa1al, da je nekje na svetu olje mladosti. Kdor se nama\xc5\xbee s tem \xc4\x8dudovitim oljem, ostane baje mlad vse svoje \xc5\xbeive dni. Pojdite torej v bo\xc5\xbejem imenu po svetu! Kateri mi prinese olje mladosti, tistemu izro\xc4\x8dim vse svoje premo\xc5\xbeenje.\xc2\xab_NEWLINE__NEWLINE_De\xc4\x8dki si izberejo konje, jih zaja\xc5\xa1ejo in se poslove od o\xc4\x8deta:_NEWLINE__NEWLINE_\xc2\xbbZbogom, o\xc4\x8de! Za leto dni se vrnemo.\xc2\xab_NEWLINE__NEWLINE_Nekaj \xc4\x8dasa so jezdili skupaj. Potem pa pridejo do razpotja, kjer se je cesta razdelila na tri poti: ena je bila lepa in suha, druga blatna, tretja trnova._NEWLINE__NEWLINE_\xc2\xbbTu se razidemo in gremo vsak svojo pot,\xc2\xab\xc2\xa0re\xc4\x8de najstarej\xc5\xa1i brat.\xc2\xa0\xc2\xbbJaz grem po lepi, gradki poti,\xc2\xab \xc2\xbbJaz grem po blatni,\xc2\xab\xc2\xa0pravi srednji._NEWLINE__NEWLINE_\xc2\xbbZame je pa tudi trnova dobra,\xc2\xab\xc2\xa0pristavi najmlaj\xc5\xa1i. Starej\xc5\xa1a dva sta ga imela za bedaka, zato sta se mu zani\xc4\x8dljivo smejala._NEWLINE__NEWLINE_\xc2\xbbKateri se prej vrne, naj po\xc4\x8daka na tem mestu \xc5\xa1e druga dva, da se skupaj vrnemo k o\xc4\x8detu,\xc2\xab\xc2\xa0naro\xc4\x8di \xc5\xa1e najstarej\xc5\xa1i brat in \xc5\xbee odjezdi kot blisk po lepi cesti._NEWLINE__NEWLINE_Srednji brat se nekaj \xc4\x8dasa jezi s konjem, ker mu ta ni hotel na blatno cesto. Slednji\xc4\x8d ga je le prisilil in odjahal. Najmlaj\xc5\xa1i brat razja\xc5\xa1e in gre zraven svojega konja pe\xc5\xa1._NEWLINE__NEWLINE_\xc2\xbbMed trnjem bo\xc5\xa1e \xc5\xa1e sam te\xc5\xbeko hodil. \xc4\x8cemu bi me nosil?\xc2\xab_NEWLINE__NEWLINE_\xc2\xbbMoj mali dobri gospodar,\xc2\xab\xc2\xa0se oglasi konj \xc5\xbee po nekaj korakih,\xc2\xa0\xc2\xbbmidva ne bova hodila, ampak letela.\xc2\xab_NEWLINE__NEWLINE_\xc2\xbb\xc4\x8ce bi nama bog dal peruti, bi pa res lahko letela,\xc2\xab\xc2\xa0se nasmeje najmlaj\xc5\xa1i._NEWLINE__NEWLINE_\xc2\xbbTo bo \xc5\xbee moja skrb, kar sedi nazaj v sedlo!\xc2\xab_NEWLINE__NEWLINE_De\xc4\x8dko spet zaja\xc5\xa1e konja in ta se samo malo po\xc5\xbeene, pa \xc5\xbee leti s svojim gospodarjem po zraku kakor pti\xc4\x8d._NEWLINE__NEWLINE_Ko tako nekaj \xc4\x8dasa letita, prideta do neke majhne bajte v samoti. Konj se spusti na zemljo._NEWLINE__NEWLINE_\xc2\xbbTu stopi dol in vpra\xc5\xa1aj, morda vedno, kje je olje mladosti.\xc2\xab_NEWLINE__NEWLINE_De\xc4\x8dko poslu\xc5\xa1a konja, poklonka na dveri, in \xc5\xbee stoji pred staro \xc5\xbeenico, ki je ravnokar prebirala silno stare knjige. Starko lepo pozdravi in jo vpra\xc5\xa1a, \xc4\x8de morda ve, kje bi dobil olje mladosti za svojega o\xc4\x8deta._NEWLINE__NEWLINE_\xc2\xbbLjubi sinko,\xc2\xab\xc2\xa0pravi prijazna \xc5\xbeenica,\xc2\xa0\xc2\xbbtega ti ne morem povedati, ker \xc5\xa1e sama ne vem. \xc4\x8ce pa ima\xc5\xa1 dobrega konja, sedi nanj in odpotuj. Potuj \xc5\xa1e tri mesece in tri dni. Potem pride\xc5\xa1 do druge take hi\xc5\xa1ice, v kateri \xc5\xbeivi moja starej\xc5\xa1a sestra. Morda ona ve, kje dobi\xc5\xa1 olje mladosti.\xc2\xab_NEWLINE__NEWLINE_\xc2\xbbNi\xc4\x8d dobrega,\xc2\xab\xc2\xa0re\xc4\x8de konju, ko se vrne iz hi\xc5\xa1e.\xc2\xa0\xc2\xbb\xc5\xa0e tri mesece in tri dni me bo\xc5\xa1 moral nositi, da prideva do druge take hi\xc5\xa1e. Mogo\xc4\x8de tam kaj izveva o olju mladosti.\xc2\xab_NEWLINE__NEWLINE_\xc2\xbbDobro. Kar sedi v sedlo!\xc2\xab\xc2\xa0mu odgovori konj in \xc5\xbee fr\xc4\x8dita po zraku. \xc4\x8cez tri mesece in tri dni prideta do druge bajte v samoti._NEWLINE__NEWLINE_\xc2\xbbJezdi \xc5\xa1e \xc5\xa1est mesecev in \xc5\xa1est dni do tretje take ko\xc4\x8de,\xc2\xab\xc2\xa0pravi de\xc4\x8dku \xc5\xa1e bolj sklju\xc4\x8dena in zgubana starka.\xc2\xa0\xc2\xbbJaz sem \xc5\xa1e premlada in ne vem ni\xc4\x8desar o \xc4\x8dudovitem olju. V tretji ko\xc4\x8di bo\xc5\xa1 na\xc5\xa1el mojo najstarej\xc5\xa1o sestro. Ona ti gotovo pove, kje dobi\xc5\xa1 olje mladosti.\xc2\xab_NEWLINE__NEWLINE_De\xc4\x8dko spet zaja\xc5\xa1e konja. \xc5\xa0est mesecev in \xc5\xa1est dni sedi v sedlu, potem pa pride do tretje hi\xc5\xa1ice. V njej najde \xc5\xa1e starej\xc5\xa1o \xc5\xbeenico pred odprto knjigo._NEWLINE__NEWLINE_\xc2\xbb\xc5\xbde vem, sinko, kaj te je privedlo k meni. A dobro me poslu\xc5\xa1aj, \xc4\x8de ho\xc4\x8de\xc5\xa1 dobiti olje mladosti! Nedale\xc4\x8d od moje hi\xc5\xa1e stoji \xc5\xbeelezen grad. Tvoj konj ostane pri meni, tja te pa ponese moj. Pred grajskimi vrati ga prive\xc5\xbei k veliki vrbi. V tistem gradu najde\xc5\xa1 v zlati stekleni\xc4\x8dki olje mladosti. Vendar ne pozabi: ko konj prvi\xc4\x8d zarezgeta, be\xc5\xbei iz gradu in se prav ni\xc4\x8d ne oziraj, sicer ostane\xc5\xa1 v gradu in se nikoli ve\xc4\x8d ne vrne\xc5\xa1 domov.\xc2\xab_NEWLINE__NEWLINE_De\xc4\x8dko se starki lepo zahvali za dober svet, sede na njenega konja, in \xc5\xbee letita kot blisk k \xc5\xbeeleznemu gradu. Konja prive\xc5\xbee k vrbi, sam pa stopi v grad._NEWLINE__NEWLINE_Ko odpre prvo sobo, zagleda v njej prelepo spe\xc4\x8do deklico. Ozre se po sobi, \xc4\x8de bi poazil zlato stekleni\xc4\x8dko z oljem mladosti._NEWLINE__NEWLINE_\xc2\xbbTu je ni,\xc2\xab\xc2\xa0re\xc4\x8de sam pri sebi,\xc2\xa0\xc2\xbbpojdimo dalje!\xc2\xab_NEWLINE__NEWLINE_V drugi sobi sta spali dve deklici. Steklenice ni bilo. V tretji sobi najde tri spe\xc4\x8de deklice. In tako je \xc5\xa1lo naprej do enajste sobe, v kateri je spalo enajst deklic. Zelo ga je mikalo, da bi si lepe deklice bolje ogledal, pa se je spomnil, da bi morda konj zarezgetal, \xc5\xa1e preden najde zlato stekleni\xc4\x8dico. Zato gre kar naprej in odpre dvanajsta vrata._NEWLINE__NEWLINE_V dvanajsti je spala samo ena deklica, vendar \xc5\xa1e lep\xc5\xa1a od vseh prej\xc5\xa1njih. Na glavi je imela krono, nad glavo pa ji je blestela stekleni\xc4\x8dica z oljem mladosti s takim sijajem kakor sonce. De\xc4\x8dko hotro pograbi zlato stekleni\xc4\x8dico in jo spravi v torbo. Potem prisluhne, ali ne rezgeta konj. Vse je bilo tiho in mirno, zato se sklini k spe\xc4\x8di kralji\xc4\x8dni ter jo rahlo poljubi na \xc4\x8delo. Pri tej pri\xc4\x8di se kralji\xc4\x8dna prebudi in re\xc4\x8de:_NEWLINE__NEWLINE_\xc2\xbbSamo da si pri\xc5\xa1el, moj dragi! Te\xc5\xbeko sem te pri\xc4\x8dakovala \xc5\xbee mnogo mnogo let.\xc2\xab_NEWLINE__NEWLINE_Vsa vzrado\xc5\xa1\xc4\x8dena razprostre roke, da bi objela svojega re\xc5\xa1itelja. V tem trenutku pa zarezgeta konj pred grajskimi vrati._NEWLINE__NEWLINE_\xc2\xbbZbogom!\xc2\xab_NEWLINE__NEWLINE_Samo to besedico je \xc5\xa1e izrekel, in \xc5\xbee je odhitel skoti vseh dvanajst sob proti grajskim vratom. V sobah so bile \xc5\xbee vse deklice zbujene. Prosile so ga in rotile, naj ostane vsaj za hip pri njih, a on se ni menil za mile pro\xc5\xa1nje, ampak je tekel h konju; sko\xc4\x8dil je v sedlo, in \xc5\xbee sta letela kako ptica po zraku._NEWLINE__NEWLINE_Pa je minilo leto dni, ko pride na razpotje, kjer se je bil lani lo\xc4\x8dil od bratov. Oba sta ga \xc5\xbee \xc4\x8dakala, toda praznih rok._NEWLINE__NEWLINE_\xc2\xbbNo, kaj pa ti, nor\xc4\x8dek?\xc2\xab\xc2\xa0ga ogovori najstarej\xc5\xa1i brat.\xc2\xa0\xc2\xbbMalo si se zamudil.\xc2\xab_NEWLINE__NEWLINE_\xc2\xbbDale\xc4\x8d je \xc5\xbeelezni grad, te\xc5\xbeka je stekleni\xc4\x8dica z oljem mladosti,\xc2\xab\xc2\xa0mu odvrne najmlaj\xc5\xa1i._NEWLINE__NEWLINE_Potem je bratoma povedal vse po resnici, kako se mu je godilo in kako je pri\xc5\xa1el v \xc5\xbeelezni grad. Pokazal jima je tudi stekleni\xc4\x8dico, v kateri se je svetila oljnata teko\xc4\x8dina kakor \xc5\xbeare\xc4\x8d \xc5\xbearek._NEWLINE__NEWLINE_Po kratkem po\xc4\x8ditku bratje zaja\xc5\xa1ejo konje ter se napotijo proti domu._NEWLINE__NEWLINE_\xc2\xbbTa tepec dobi vse o\xc4\x8detovo premo\xc5\xbeenje,\xc2\xab\xc2\xa0za\xc5\xa1epe\xc4\x8de nevoljen srednji brat najstarej\xc5\xa1emu.\xc2\xa0\xc2\xbbMidva pa bova bera\xc4\x8da vse \xc5\xbeive dni.\xc2\xab_NEWLINE__NEWLINE_\xc2\xbb\xc4\x8ce te je volja, si lahko pomagava. Kmalu pridemo do globokega, suhega vodnjaka. Nor\xc4\x8dka potegneva s konja in ga vr\xc5\xbeeva v vodnjak, doma pa re\xc4\x8deva o\xc4\x8detu, da sva midva na\xc5\xa1la olje mladosti.\xc2\xab_NEWLINE__NEWLINE_Domenjeno, storjeno. Najmlaj\xc5\xa1emu vzameta stekleni\xc4\x8dico in ga vr\xc5\xbeeta v vodnjak, sama pa odja\xc5\xa1eta domov. O\xc4\x8de je medtem \xc5\xbee oslepel. Nama\xc5\xbeeta mu s \xc4\x8dudovitim oljem o\xc4\x8di, in \xc5\xbee spregleda, nama\xc5\xbeeta ga po telesu, in \xc5\xbee se pomladi. O\xc4\x8de ostane mo\xc5\xbe beseda ter da polovico premo\xc5\xbeenja najstarej\xc5\xa1emu sinu, drugo polovico pa srednjemu._NEWLINE__NEWLINE_Najmlaj\xc5\xa1i brat pa je padel nepo\xc5\xa1kodovan na dno globokega suhega vodnjaka in jel milo jokati. Pa pridejo tam mimo popotni ljudje in ga re\xc5\xa1ijo. Preoble\xc4\x8de se v raztrgane bera\xc5\xa1ke cunje ter se napoti pe\xc5\xa1 proti hi\xc5\xa1i svojega o\xc4\x8deta. \xc2\xbbDober dan, mladi gospod!\xc2\xab\xc2\xa0pozdravi o\xc4\x8deta._NEWLINE__NEWLINE_\xc2\xbbBog ga daj tudi tebi! Kaj bi pa rad, raztrganec?\xc2\xab\xc2\xa0ga vpra\xc5\xa1a o\xc4\x8de._NEWLINE__NEWLINE_\xc2\xbbSlu\xc5\xbebo i\xc5\xa1\xc4\x8dem, gospod, slu\xc5\xbebo.\xc2\xab_NEWLINE__NEWLINE_\xc2\xbbNo, to pa lahko dobi\xc5\xa1. Ravnokar i\xc5\xa1\xc4\x8demo pastirja, da bi nam pasel svinje. Sicer gospodarita tu zdaj moja sinova, a mislim, da bosta tudi onadva zadovoljna, \xc4\x8de te sprejmem v slu\xc5\xbebo.\xc2\xab_NEWLINE__NEWLINE_O\xc4\x8de mu takoj poka\xc5\xbee svinje in pa\xc5\xa1nik. De\xc4\x8dko vzame bi\xc4\x8d, nekajkrat po\xc4\x8di z njim na dvori\xc5\xa1\xc4\x8du in od\xc5\xbeene svinje na pa\xc5\xa1o. Ta posel opravlja dan za dnem, ne da bi ga o\xc4\x8de ali brata prepoznali._NEWLINE__NEWLINE_Prelepa kralji\xc4\x8dna v \xc5\xbeeleznem gradu pa ni bila zadovoljna, da jo je re\xc5\xa1itelj tako hitro popihal iz gradu. Vsa potrta je hodila po sobanah in po grajskem vrtu. Nikjer ni imela obstanka._NEWLINE__NEWLINE_\xc2\xbbSedemkrat prei\xc5\xa1\xc4\x8dem ves svet, da ga najdem,\xc2\xab\xc2\xa0je pravila svojim dvorjankam.\xc2\xa0\xc2\xbb\xc4\x8ce ga najdem, ga vzamem za mo\xc5\xbea. \xc4\x8ce ga pa ne dobim, potem moram od \xc5\xbealosti umreti.\xc2\xab_NEWLINE__NEWLINE_In res zaja\xc5\xa1e iskrega konja in se napoti po svetu iskar svojega re\xc5\xa1itelja. Kamor pride, povsod spra\xc5\xa1uje, ali se je kdo pomladil z oljem mladosti. Ko tako potuje \xc5\xbee dolge dolge mesece, pride slednji\xc4\x8d do velike reke. Bilo ni nobenega mostu, pa\xc4\x8d pa je prepeljeval potnike \xc4\x8dez reko brodar. Tudi njega vpra\xc5\xa1a in izve, da \xc5\xbeivi onstran reke bogatin, kateremu sta sinova prinesla \xc4\x8dude\xc5\xbeno teko\xc4\x8dino._NEWLINE__NEWLINE_\xc2\xbbBogato ti popla\xc4\x8dam tvoj trud. Pojdi tja in reci bogatinu, naj pride semkaj s tistim sinom, ki mu je prinesel zlato stekleni\xc4\x8dico z oljem mladosti.\xc2\xab_NEWLINE__NEWLINE_Bogatin pride z najstarej\xc5\xa1im sinom._NEWLINE__NEWLINE_\xc2\xbbPri\xc5\xa1la sva, lepa kralji\xc4\x8dna, kakor si ukazala,\xc2\xab\xc2\xa0re\xc4\x8de o\xc4\x8de._NEWLINE__NEWLINE_\xc2\xbbTa ni pravi, drugega privedi!\xc2\xab_NEWLINE__NEWLINE_Pa se vrneta in o\xc4\x8de privede srednjega sina._NEWLINE__NEWLINE_\xc2\xbbTudi ta ni tisti, ki je na\xc5\xa1el olje mladosti.\xc2\xab_NEWLINE__NEWLINE_\xc2\xbbVe\xc4\x8d sinov pa nimam, presvetla kralji\xc4\x8dina,\xc2\xab\xc2\xa0re\xc4\x8de o\xc4\x8de._NEWLINE__NEWLINE_\xc2\xbbTvoj tretji sin je dobil olje mladosti in re\xc5\xa1il mene. Kje je on?\xc2\xab_NEWLINE__NEWLINE_\xc2\xbbNi se vrnil. Vse svoje \xc5\xbeivljenje je bil bedak. Bogve kod hodi po svetu.\xc2\xab_NEWLINE__NEWLINE_\xc2\xbbKogar ima\xc5\xa1 \xc5\xa1e neo\xc5\xbeenjenega pri hi\xc5\xa1i, s tistim pridi semkaj!\xc2\xab\xc2\xa0uka\xc5\xbee kralji\xc4\x8dna._NEWLINE__NEWLINE_Pa gresta o\xc4\x8de in sin domov tiha in mol\xc4\x8de\xc4\x8da. O\xc4\x8de ne zine besede, sin pa tudi ne._NEWLINE__NEWLINE_\xc2\xbbKdo bi \xc5\xa1e bil neo\xc5\xbeenjen pri na\xc5\xa1i hi\xc5\xa1i?\xc2\xab\xc2\xa0premi\xc5\xa1ljuje o\xc4\x8de in se spomni pri tem svinjskega pastirja.\xc2\xa0\xc2\xbbNo, ji pa tega raztrganca pripeljem.\xc2\xab_NEWLINE__NEWLINE_Pa se vrne z njim h kralji\xc4\x8dni. Komaj ga kralji\xc4\x8dna zagleda, \xc5\xbee mu pohiti naproti in ga objame._NEWLINE__NEWLINE_\xc2\xbbTo je tvoj najmlaj\xc5\xa1i sin, o\xc4\x8de. Ta je na\xc5\xa1el olje mladosti! Ta je re\xc5\xa1il tudi mene!\xc2\xab_NEWLINE__NEWLINE_O\xc4\x8de natan\xc4\x8dneje premotri raztrganca in res spozna v njem svojega najmlaj\xc5\xa1ega sina._NEWLINE__NEWLINE_O\xc4\x8de in sin sta od\xc5\xa1la s kralji\xc4\x8dno v \xc5\xbeelezni grad, brata pa sta ostala doma. Stra\xc5\xa1no ju je grizla vest prav do smrti.'